**Metal Black** on heavy metal -yhtye Venomin albumi, joka julkaistiin maaliskuussa 2006. Se oli yhtyeen ensimmäinen albumi, jolla oli mukana vain yksi klassisen kokoonpanon jäsen: laulaja-basisti Conrad "Cronos" Lant. Sekä kitaristi Mike "Mykvs" Hickey että rumpali Anthony "Antton" Lant olivat soittaneet aiemmilla Venom-albumeilla, Mykvs vuoden 1987 *Calm Before the Stormilla* ja Antton vuoden 2000 *Resurrectionilla*. *Metal Blackin* nimi on väännös Venomin klassikkoalbumista *Black Metal*, jonka 25-vuotisjuhlan kunniaksi se ilmestyi. *Metal Blackin* vastaanotto oli ristiriitainen: Venomia kiitettiin juurille paluusta mutta arvosteltiin tyhjänpäiväisestä kappalemateriaalista.

Vastaanotto
-----------

| Kriitikoiden vastaanotto |
| --- |
| Arvostelupisteet |
| Julkaisu | Pisteet |
| About.com | 4/5 tähteä |
| AllMusic | 3.5/5 tähteä |
| Blabbermouth | 8/10 tähteä |
| Imperiumi | 4/10 tähteä |
| Soundi | 2/5 tähteä |
| SputnikMusic | 4/5 tähteä |

*Metal Blackin* vastaanotto oli ristiriitainen, mikä *Imperiumin* Antti Klemin mukaan osoitti "ainakin epäsuorasti, että aika on ajamassa Venomin ohitse – toisaalta vanhassa ajassa pysyminen ja itsepäinen asenne tuntuvat pitävän yhtyeen hengissä".

*About.comin* Chad Bowar kuvasi *Metal Blackia* paluuksi Venomin black metal -juurille ja kehui albumin osoittavan, että lajityypin edelläkävijä kykenee edelleen tarjoamaan "viihdyttävän ja onnistuneen tripin". Bowarin mukaan albumilla on jokunen heikko hetki, mutta ne eivät pilaa nostalgista kuuntelukokemusta, jonka tehoa raaka ja hiomaton äänimaailma korostaa. Keskinkertaiseen *Resurrectioniin* verrattuna *Metal Black* on Bowarin mielestä huomattava parannus. *AllMusicin* Greg Praton mukaan "Venom oli ensimmäinen black metal -yhtye, ja edelleen asian ytimessä". Suurin osa alkuperäisjäsenistä on poissa, mutta thrash-henkinen musiikki ja saatanalliset sanoitukset ovat entisellään. Praton mukaan *Metal Black* on tasalaatuisuudessaan miellyttävä yllätys, varsinkin kun huomioi kyseessä olevan pitkän linjan yhtyeen myöhäiskauden julkaisu. *Blabbermouthin* Keith Bergman kuvaili *Metal Blackia* paluuksi yhtyeen alkuvuosien "saastaan, vimmaan ja epäpyhään epäpätevyyteen". Huolellisesti tuotettuun *Resurrectioniin* verrattuna *Metal Black* on "tyhmennetty" versio Venomista ja tarjoaa faneille retrohenkistä campia. Bergman kuvailee albumia hauskaksi ja tarttuvaksi kokoelmaksi "hellyyttävän kömpelöä, luupäistä metallia", joka ei elättele harhaluuloja omasta arvostaan.

Nalle Österman kirjoitti *Soundissa*, ettei *Metal Black* tavoita 1980-luvun alun mystiikkaa: "Ainoastaan hetkittäin yhtye kykenee yltämään vanhaan loistoonsa, kuten kappaleissa ’Antechrist’, ’Burn In Hell’ ja ’A Good Day To Die’, mutta tuolloinkin on kyse lähinnä vanhojen klassikoiden pastisseista." *MTV3:n* verkkosivuilla Sami Ruokangas oli samaa mieltä: "Venomin veikeät veikot pyrkivät uusimmallaan palaamaan alkuaikojensa meteliin ja örinään. [– –] Eihän bändiä voi soittotaidoista moittia, mutta tämän mökän kohdalla tosiasia on että paremmin soitettuna ja tuotettuna ei alkuperäistä taikaa tavoiteta." Ruokankaan mielestä ylipitkältä ja itseään toistavalta albumilta puuttuvat "alkuperäiskokoonpanon hillittömyys ja huumori". *Imperiumin* arvostelussa *Metal Blackia* kuvailtiin alkuvuoden 2006 huonoimmaksi albumiksi, joka korkeintaan kelpaa "hiljaisella soitettuna kaljanjuonnin taustalle kaveriporukassa. [– –] Koko levy on pakattu täyteen toinen toistaa yhdentekevämpiä, paikoin oikeasti huonoja ja perseelleen vedettyjä hevikappaleita. [– –] En muista kuulleeni tämän tason jämämetallia pitkään aikaan miltään nimekkäältä yhtyeeltä." Vielä huonommalla tolalla on albumin äänimaailma: "Eihän kukaan oikeasti ole niin ammattitaidoton eikä lafka niin kädetön, että vahingossa tällaisia rupusoundeja vääntää?"

Kappaleet
---------

1. Antechrist – 3.28
2. Burn in Hell – 2.57
3. House of Pain – 5.05
4. Death & Dying – 3.52
5. Regé Satanas – 3.45
6. Darkest Realm – 3.12
7. A Good Day to Die – 3.42
8. Assassin – 4.45
9. Lucifer Rising – 4.23
10. Blessed Dead – 4.43
11. Hours of Darkness – 4.15
12. Sleep When I'm Dead – 3.53
13. Maleficarvm – 6.04
14. Metal Black – 3.11

Kokoonpano
----------

* Cronos – basso, laulu
* Mykvs – kitara
* Antton – rummut

Lähteet
-------

1. 1 2  "SylentEcho": Venom: Metal Black. *Sputnicmusic*, 2006. Viitattu 4.10.2021. (englanniksi)
2. 1 2 3  Prato, Greg: Venom: Metal Black. *AllMusic*. Viitattu 4.10.2021. (englanniksi)
3. 1 2  Bowar, Chad: Venom - Metal Black. *About.com*, n. 2006. Viitattu 4.10.2021. (englanniksi)
4. 1 2  Bergman, Keith: Venom: "Metal Black". *Blabbermouth.net*. Viitattu 4.10.2021. (englanniksi)
5. 1 2  "Serpent": Venom: Metal Black (Castle Music). *Imperiumi*, 20.3.2006. Viitattu 4.10.2021.
6. 1 2  Österman, Nalle: Venom: Metal Black. *Soundi* 03/2006, verkkoversio julkaistu 26.4.2007. Viitattu 4.10.2021.
7. ↑  Klemi, Antti: Venom. *Imperiumi.net*, 2006. Viitattu 4.10.2021.
8. ↑  Ruokangas, Sami: Venom: Metal Black. *MTV3.fi*, 20.4.2006. Viitattu 4.10.2021.

Aiheesta muualla
----------------

* Metal Black Discogsissa.  (englanniksi)
* Albumi *Metal Black* Encyclopaedia Metallum -sivustolla (englanniksi)

Venom

| 
* Conrad "Cronos" Lant
* Stuart "Rage" Dixon
* Danny "Dante" Needham

 |
| --- |
| 
* Alan Winston
* Dave Rutherford
* Anthony "Abaddon" Bray
* Jeffrey "Mantas" Dunn
* Clive "Jesus Christ" Archer
* Mike "Mykus" Hickey
* Jimmy Clare
* Al Barnes – kitara
* Tony "Demolition Man" Dolan
* David "V.X.S" Young
* Steve "War Maniac" White
* Antony "Antton" Lant

 |

|  |  |
| --- | --- |
| Studioalbumit | 
* *Welcome to Hell*
* *Black Metal*
* *At War with Satan*
* *Possessed*
* *Calm Before the Storm*
* *Prime Evil*
* *Temples of Ice*
* *The Waste Lands*
* *Cast in Stone*
* *Resurrection*
* *Metal Black*
* *Hell*
* *Fallen Angels*
* *From the Very Depths*
* *Storm the Gates*

 |
| Livealbumit | 
* *Official Bootleg*
* *Eine Kleine Nachtmusik*
* *Second Coming (Live at Dynamo 1996)*
* *Bitten*
* *Witching Hour*
* *Live from the Hammersmith Odeon Theatre*

 |
| Kokoelmat | 
* *From Hell to the Unknown...*
* *The Singles 80–86*
* *Acid Queen*
* *In Memorium*
* *The Book of Armageddon*
* *Kissing the Beast*
* *Leave Me in Hell*
* *Skeletons in the Closet*
* *Old, New, Borrowed and Blue*
* *Black Reign*
* *From Heaven to the Unknown*
* *New Live & Rare*
* *Buried Alive*
* *The Collection*
* *The Court of Death*
* *The Venom Archive*
* *Greatest Hits & More*
* *Darkest Hour*
* *Kissing the Beast*
* *Lay Down Your Soul!*
* *In League with Satan*
* *Witching Hour – The Best of Venom*
* *The Seven Gates of Hell – Singles 1980-1985*
* *MMV*
* *In Nomine Satanas – The Neat Anthology (40 Years in Sodom)*
* *Sons of Satan: Rare and Unreleased*

 |
| EP:t | 
* *Canadian Assault*
* *American Assault*
* *French Assault*
* *Hell at Hammersmith – Alive in 85*
* *Scandinavian Assault*
* *Japanese Assault*
* *German Assault*
* *Tear Your Soul Apart*
* *Venom ’96*
* *100 Miles to Hell*

 |